王国维
荷叶杯 戏效花间体
手把金尊酒满，相劝。
情极不能羞。
乍调筝处又回眸。
留摩留。
留摩留。
矮纸数行草草，书到。
总道苦相思。
朱颜今日未应非。
归摩归。
归摩归。
无赖灯花又结，照别。
休作一生拚。
明朝此际客舟寒。
欢摩欢。
欢摩欢。
谁道闲愁如海，零碎。
雨过一池沤。
时时飞絮上帘钩。
愁摩愁。
愁摩愁。
昨夜绣衾孤拥，幽梦。
一霎钿车尘。
道旁依约见天人。
真摩真。
真摩真。
隐隐轻雷何处，将曙。
隔牖见疏星。
一庭芳树乱啼莺。
醒摩醒。
醒摩醒。